Tyskerne satte inn store ressurser for å peile inn radiostasjonen og lyktes til slutt. Det var Peileavdelingen fra Bergen som hadde identifisert sendestedet til en SIS-sender. Onsdag 4. april 1945 ble Risholmen omringet av 280 tyskere som åpnet ild mot de to på holmen. Etter å ha brent viktige papirer og gjemt sender-utstyret, besvarte Askildsen og Bakka ilden inntil ammunisjonen tok slutt. Tre tyskere falt og flere ble såret, deriblant ble Gestapo-sjefen Friedrich Wilkens skutt. Under aksjonen var han i en av de aller første robåtene som rodde ut mot Risholmen i Lutsivannet, også kalt Jerusalem. Wilkens var sammen med Nicolmann i robåten, mens en soldat fra peileavdelingen rodde. Da agentene åpnet opp ble Wilkens straks truffet, alvorlig skadet, og segnet sammen i båten, mens Günther Nicolmann ble truffet i hodet. Han falt over rekken og forsvant under vann. Mannen fra peileavdelingen slapp unna uskadet, og hoppet i vannet. Han begynte straks å dra båten innover mot land. Han fikk etterhvert hjelp av den norske gestapisten Josef Andreas Eriksen og Arnold T. Hölscher. Wilkens døde i robåten. Etter en kort rådslagning besluttet Askildsen og Bakka å overgi seg. Under arrestasjonen på land ble Ernst Askildsen skutt og drept. Magne Bakka overlevde kampen og ble overført til Gestapohuset i Stavanger. Her ble han forhørt og mishandlet til freden kom 8. mai 1945. Ingen av de mange medhjelperne ble røpet.